《峨眉老人别子歌》
宋代·谢翱

峨眉有老人，奉命过嵩少。天风吹西翼，冉冉明夕照。

湿尘纷堕天，发白更待报。有子为异物，不得入家庙。

恸哭东南云，相望沧海峤。青鸟年年来，寄书久不到。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。